Haukkavuori

Haukkavuori on Etelä-Karjalan korkein paikka ja historiallinen maisema- ja luontokohde, jonka laki kohoaa 171 metriä merenpinnan yläpuolelle sekä 79 metriä viereisen Sarajärven pintaa ylemmäksi. Laelta avautuu suomalaisen kansallismaiseman veroinen näkymä jylhine maisemineen.

Haukkavuori on toiminut aiemmin kolmen kunnan (Rautjärvi, Ruokolahti, Simpele) rajapaikkana. Nykyään se on Rautjärven ja Ruokolahden rajamailla: luoteis-pohjoisosa kuuluu Ruokolahteen, ja muilta osin Haukkavuori kuuluu Rautjärveen.

Haukkavuori on myös historiallinen rajapyykki, ja sen kautta ovat kulkeneet niin Pähkinäsaaren (1323), Täyssinän (1595) kuin Uudenkaupungin rauhankin (1721) rajalinjaukset. Vuorella näkyvissä olevat entiset rajamerkit ovat Uudenkaupungin rauhan aikaisia.

Haukkavuori sijaitsee Innasennurkassa Sarajärven pitkän lahden pohjukassa noin 14 kilometrin päässä Rautjärven kuntakeskuksesta Simpeleeltä. Kesäaikaan Haukkavuorelle on mahdollista päästä myös Simpeleeltä Konkalammen hiihtokeskuksen kautta kulkevaa retkeilyreittiä pitkin.

Haukkavuoren jylhät maisemat ovat esillä Metsän tarina -luontodokumentissa vuodelta 2012.

 Lähteet 
 Rautjärven kunnan matkailusivut
 Viitteet 

 Aiheesta muualla 
Rautjärven kunta, Matkailuinfo: Haukkavuori - ikiaikainen rajapaikka 
eKarjala maakuntaportaali: Etelä-Karjalan retkikohteet ja reitit, Haukkavuori 
Outdoors Finland – Retkeily Etelä-Suomessa: Haukkavuoren luontopolku, Rautjärvi  
Retkipaikka: Haukkavuori

Luokka:Rautjärven luonto
Luokka:Suomen kalliot
Luokka:Suomen mäet
Luokka:Ruokolahden luonto
Luokka:Simpele
Luokka:Suomen maakuntien korkeimmat maastonkohdat